文同
秋居览景因感所事
閒居闭穷巷，拙者诚所宜。
掩书坐前楹，默与天理期。
是时新雨收，物物含秋姿。
疏檐正残日，曲几方凉颸。
群雀下空阶，逐逐顾且随。
微虫出幽隙，绕绕行复飞。
疏篁挺坚劲，不并草木衰。
丛兰吐芬芳，岂畏霜露知。
观此动与植，一一全天资。
因念物禀生，有性各异持。
夫人为灵者，仁义实所尸。
胡为智巧役，所有日夜隳。
不能保其元，妄事纷扰为。
汲汲以就死，所耗无纤釐。
还本既不完，何用冠且衣。
余因激所遇，揽笔成此诗。
庶哉学者心，读已而悟兹。